Oscar glo kort ná skietery by partytjieOscar Pistorius in die hof Foto: Daniel Born/Pool, SAPA Die moordbeskuldigde Oscar Pistorius het glo minder as twee maande nadat hy Reeva Steenkamp doodgeskiet het, partytjie gehou, het die Sunday Times berig. ŉ Sakeman wat anoniem wou bly, het aan die koerant gesê Pistorius het op 6 April verlede jaar ongenooid by sy partytjie in Illovo, Johannesburg opgedaag. Pistorius staan tereg op aanklag van moord nadat hy Steenkamp op 14 Februarie 2013 deur ŉ geslote toiletdeur in sy huis in Pretoria-Oos doodgeskiet het. Hy voer aan hy het haar vir ŉ inbreker aangesien. Die koerant het Sondag anonieme bronne aangehaal wat glo gaste was by die partytjie. Hulle het gesê Pistorius was aanvanklik stil, maar nadat hy baie gedrink het, was hy op die dansbaan en het met ŉ vrou flankeer wat hom verwerp het. Berigte het onlangs aan die lig gekom dat Pistorius verlede Saterdagaand by die VIP Room in Sandton, Johannesburg, in ŉ onderonsie betrokke geraak het met sakeman Jared Mortimer. Mortimer het aan die Star gesê Pistorius was onder die invloed van alkohol toe hy pres. Jacob Zuma beledig het. Pistorius se oom, Leo Pistorius, het later namens die familie ŉ verklaring uitgereik en gesê dit was nie ŉ wyse besluit van die atleet om in die openbaar te verskyn terwyl die hofsaak aan die gang is nie. Hy het gesê die familie het egter gesien Pistorius vereensaam. Hy het Mortimer se weergawe van die aand se gebeure verwerp en gesê die sakeman was die aggressor in die voorval. Pistorius se moordsaak hervat op 7 Augustus wanneer slotbetoë aangehoor sal word. Klik hier om die hooftrekke van die hofverrigtinge gratis op Maroela Media te volg.